Atle Gerhardsen

**Atle Gerhardsen** (født 1964) er en norsk gallerist og kunstrådgiver. Han er grunnlegger av galleriet Gerhardsen Gerner (opprinnelig kalt c/o), som har hatt gallerier i Berlin og Oslo. Han regnes som en av Norges mest sentrale gallerister og har vært en viktig figur i det internasjonale kunstmiljøet siden 90-tallet. Galleriet har stilt ut en rekke anerkjente norske og internasjonale kunstnere, for eksempel Bjarne Melgaard, Julian Opie, Carroll Dunham, Georg Herold, Olafur Eliasson, Elmgreen & Dragset, Vibeke Tandberg, Jeannette Christensen og Matthew Ritchie. I tillegg har Gerhardsen vært en viktig samarbeidspartner og rådgiver for flere norske kunstsamlere, som Hans Rasmus Astrup og Erling Kagge. 

## Liv og karriere
Atle Gerhardsen vokste opp i Oslo, Bonn, Vest-Tyskland og New York, USA på grunn av sin fars arbeid som korrespondent for NRK og *[[Arbeiderbladet]]*. I 1989 flyttet han til Lund, hvor han ble leder for universitetsgalleriet Pictura. I 1992 flyttet Gerhardsen til Berlin, hvor han arbeidet som personlig assistent for den norske kunstneren Olav Christopher Jenssen i forbindelse med en utstilling på Documenta i Kassel, og deretter *Lack of Memory*-utstillingen til Olav Christopher Jensen på Kunstnernes Hus i Oslo. Etter dette jobbet Gerhardsen som assisterende kurator for den finske kunstneren og kuratoren Timo Valjakka ved Nordisk Konstcentrum i Helsinki i perioden 1992–1993. 

I 1995 åpnet Gerhardsen galleri c/o i Kirkegata i Oslo. Der stilte han ut kunstnere som Tony Oursler, Matthew Ritchie og Liam Gillick for første gang i Norge. I 1996 viste galleriet *Confessions of a Recovering Minimalist* av Bjarne Melgaard, som ble kåret til et av Norges 12 viktigste kunstverk av Morgenbladet i 2005. I 1997 var galleriet med på kunstmessen Liste i Basel, hvor de stilte ut verk av Vibeke Tandberg, og i 1999 og 2000 deltok galleriet på Statements på Art Basel. I 1999 stilte de ut Matthew Ritchie, som vant Baloise Art Prize. Gerhardsen møtte i denne perioden Hans Rasmus Astrup. Første gang var i 1996 på galleriet i Oslo, og året etter inngikk de to en avtale om at Gerhardsen skulle følge med på kunstscenen i New York for Astrup. 

I 1997 kuraterte Gerhardsen utstillingen *Ajar* på Galleri F 15 i Moss. Utstillingen ble anmeldt av Lotte Sandberg i Aftenposten, Harald Flor i Dagbladet og Yvonne Hjerting i Moss Dagblad. Sistnevnte skrev: «Intellektuelt nivå, mot og optimistisk åpenhet kjennetegner Atle Gerhardsens valg av utstillere». På grunn av *Ajar*-utstillingen i Moss blir Gerhardsen hovedkurator for den første Momentum-biennalen i Moss i 1998, *MOMENTUM: Pakkhus*, sammen med Lars Bang Larsen og Daniel Birnbaum. 

I 1998 endret galleriet navn fra c/o til c/o - Atle Gerhardsen.

I 2000 stengte c/o - Atle Gerhardsen galleriet i Oslo for å åpne i Berlin. Den norske kunstneren Jan Christensen arbeidet i denne perioden som assistent på galleriet. Det nye galleriet åpnet i 2001 i Holzmarktstraße, under togskinnene ved Jannowitzbrücke stasjon, som ble et sentralt sted for nye gallerier i Berlin etter at den andre biennalen i Berlin hadde stilt ut i lokalene tidligere samme år. Den første utstillingen i det nye galleriet var *Six Songs for a Time Like This* av den svenske kunstneren Annika Ström. Året etter stilte galleriet ut *Meso-kingdom, The Search for Orgone* av Carroll Dunham. Ved flyttingen til Berlin ble c/o - Atle Gerhardsen omtalt i tyske medier som «det mest anerkjente galleriet for yngre kunstnere i Oslo».

I 2009 endret galleriet i Berlin navn til Gerhardsen Gerner for å inkludere navnet til Gerhardsens samarbeidspartner Nicolai Gerner-Mathisen. I 2012 åpnet galleriet et nytt lokale på Tjuvholmen i Oslo. Her stilte de ut kunstnere som Tal R, Fredrik Værslev, Georg Herold, og gruppeustillingen *DO NOT DISTURB* med den skandinaviske kunstnerduoen Elmgreen & Dragset. I 2016 flyttet galleriet i Berlin til nye lokaler i Linienstrasse 85 i Mitte, hvor det åpnet med en utstilling av den britiske kunstneren Julian Opie. Fra 2001 til 2019 var galleriet representert med egen stand på Art Basel. I 2017 stengte Gerhardsen Gerner galleriet i Berlin for å fokusere på virksomheten i Oslo.

## Familie
Atle Gerhardsen er sønn av journalisten Tron Gerhardsen, og barnebarn av redaktør og politiker Rolf Gerhardsen. Den tidligere norske statsministeren Einar Gerhardsen er hans grandonkel.

## Referanser